Ojos de Flori

Sos ojos tuos parene un’incantu,
Nieddos e a mendula segados,
De pibiristas longas sun velados
Riccos d’unu misteru tottu santu.

S’abassan timorosos si mirados
Benin dai sa gente, e dogni tantu
Miran senza mirare, e sun incantu
De sos coros amantes e amados.

Ojos de Flori mia o risplendore
De un’anima amante e delicada
Cando bos’apo a poder cuntemplare?

Cando m’azis a dare cudd’ardore
Cando m’azis a dare sa mirada
Chi mi faghet sas penas olvidare?